書王定國所藏烟江疊嶂圖
作者：蘇軾
朝代：宋

paragraphs: 江上愁心千疊山，浮空積翠如雲烟。
山耶雲耶遠莫知，烟空雲散山依然。
但見兩崖蒼蒼暗絕谷，中有百道飛來泉。
縈林絡石隠復見，下赴谷口爲奔川。
川平山開林麓斷，小橋野店依山前。
行人稍度喬木外，漁舟一葉江吞天。
使君何從得此本，點綴毫末分清妍。
不知人間何處有此境，徑欲往買二頃田。
君不見武昌樊口幽絕處，東坡先生留五年。
春風摇江天漠漠，暮雲卷雨山娟娟。
丹楓翻鴉伴水宿，長松落雪驚晝眠。
桃花流水在人世，武陵豈必皆神仙。
江山清空我塵土，雖有去路尋無緣。
還君此畫三歎息，山中故人應有招我歸來篇。